CELEX: 32021D0929
Language: lt
Date: 1620259200000
Title: Tarybos sprendimas (ES) 2021/929 2021 m. gegužės 6 d. dėl ryšių tarp Tarybos Generalinio sekretoriato ir interesų grupių atstovų palaikymo reguliavimo

2021 6 11   
               
               
                  LT
               
               
                  Europos Sąjungos oficialusis leidinys
               
               
                  L 207/19
               
            
         TARYBOS SPRENDIMAS (ES) 2021/929
         2021 m. gegužės 6 d.
         dėl ryšių tarp Tarybos Generalinio sekretoriato ir interesų grupių atstovų palaikymo reguliavimo
         EUROPOS SĄJUNGOS TARYBA,
         atsižvelgdama į Europos Sąjungos sutartį,
         atsižvelgdama į Sutartį dėl Europos Sąjungos veikimo, ypač į jos 240 straipsnį,
         kadangi:
         
                     (1)
                  
                  
                     Europos Sąjungos sutarties 11 straipsnio 1 dalyje nustatyta, kad Sąjungos institucijos atitinkamomis priemonėmis suteikia piliečiams ir atstovaujamosioms asociacijoms galimybę skelbti nuomones apie visas Sąjungos veiklos sritis ir viešai jomis keistis. Be to, 11 straipsnio 2 dalyje nustatyta, kad institucijos palaiko atvirą, skaidrų ir nuolatinį dialogą su atstovaujamosiomis asociacijomis ir pilietine visuomene;
                  
               
                     (2)
                  
                  
                     Sutarties dėl Europos Sąjungos veikimo (SESV) 15 straipsnio 1 dalyje numatyta, kad siekdamos skatinti tinkamą valdymą ir užtikrinti pilietinės visuomenės dalyvavimą, Sąjungos institucijos, įstaigos ir organai veikia kiek įmanoma gerbdami atvirumo principą;
                  
               
                     (3)
                  
                  
                     pagal SESV 298 straipsnį Sąjungos institucijos, įstaigos ir organai, vykdydami savo užduotis, remiasi atvira, veiksminga ir nepriklausoma Europos administracija;
                  
               
                     (4)
                  
                  
                     tam, kad Sąjungos institucijos, įstaigos, organai ir agentūros (toliau – Sąjungos institucijos) dirbtų kiek įmanoma atviriau, suinteresuotiesiems subjektams turėtų būti leidžiama sprendimų priėmimo proceso metu pateikti savo nuomonę ir dalintis savo praktine patirtimi siekiant pagerinti priimamų sprendimų kokybę ir jų palaikymą;
                  
               
                     (5)
                  
                  
                     siekiant išlaikyti pasitikėjimą Sąjungos politiniais, teisėkūros ir administraciniais procesais, ryšių su interesų grupių atstovais palaikymas turėtų būti grindžiamas skaidrumo ir etikos principais;
                  
               
                     (6)
                  
                  
                     šiuo tikslu Europos Parlamentas, Europos Sąjungos Taryba ir Europos Komisija sudarė Tarpinstitucinį susitarimą dėl privalomo Skaidrumo registro (1) (toliau – Tarpinstitucinis susitarimas);
                  
               
                     (7)
                  
                  
                     Taryba yra įsipareigojusi nustatyti skaidrumo ir etikos principais grindžiamų ryšių tarp interesų grupių atstovų ir jos Generalinio sekretoriato pareigūnų bei darbuotojų (toliau – darbuotojai) palaikymą reglamentuojančią sistemą, įvedant sąlygų taikymo principą. Pagal tą principą registracija Skaidrumo registre yra būtina išankstinė sąlyga, kad interesų grupių atstovai galėtų užsiimti tam tikra į Tarpinstitucinio susitarimo taikymo sritį patenkančia veikla,;
                  
               
                     (8)
                  
                  
                     Taryba mano, kad Skaidrumo registro, kuris yra bendras Europos Parlamentui, Tarybai ir Komisijai bei atviras kitoms Sąjungos institucijoms sukūrimas yra veiksmingiausias būdas įgyvendinti sąlygų taikymo principą. Norint įsiregistruoti Skaidrumo registre išankstinė sąlyga turėtų būti laikytis prie Tarpinstitucinio susitarimo pridėto elgesio kodekso;
                  
               
                     (9)
                  
                  
                     pagal Tarpinstitucinį susitarimą Skaidrumo registro organai turėtų būti įgalioti priimti, taip pat ir Tarybos vardu, atskirus sprendimus dėl pareiškėjų ir įregistruotųjų subjektų;
                  
               
                     (10)
                  
                  
                     jokia šio sprendimo nuostata neturėtų būti aiškinama kaip suteikianti Skaidrumo registre įsiregistravusiems interesų grupių atstovams privilegijuotąją teisę susipažinti su Tarybos turimais dokumentais,
                  
               PRIĖMĖ ŠĮ SPRENDIMĄ:
         
            1 straipsnis
            Sąlygų taikymo principas
            Šiame Sprendime numatytais atvejais ir vadovaujantis Tarpinstituciniu susitarimu, kad interesų grupių atstovai galėtų užsiimti tam tikra veikla, būtina išankstinė sąlyga yra įsiregistruoti Skaidrumo registre.
         
         
            2 straipsnis
            Skaidrumo registras
            
               1.   Tarpinstituciniame susitarime apibrėžiamas interesų grupių atstovų, kuriems taikomas reikalavimas įsiregistruoti, vykdomos veiklos mastas, taip pat interesų grupių atstovų atitikties reikalavimams ir jų registravimo Skaidrumo registre sąlygos.
            
            
               2.   Skaidrumo registro valdančiojoje taryboje Tarybai atstovauja jos Generalinis sekretorius. Valdančioji taryba sprendimus priima bendru sutarimu ir jai padeda jungtinis Sekretoriatas laikantis Tarpinstituciniame susitarime išdėstytų sąlygų.
            
            
               3.   Pagal Tarpinstitucinį susitarimą valdančioji taryba ir Sekretoriatas yra įgalioti priimti Tarybos vardu atskirus sprendimus dėl pareiškėjų ir įregistruotųjų subjektų;
            
         
         
            3 straipsnis
            Susitikimai su Tarybos Generalinio sekretoriato darbuotojais
            
               1.   Interesų grupių atstovų ir Tarybos Generalinio sekretoriaus bei Generalinio sekretoriato generalinių direktorių susitikimai organizuojami tik su sąlyga, kad interesų grupių atstovai yra iš anksto įsiregistravę Skaidrumo registre.
            
            
               2.   Palaikydami ryšius su interesų grupių atstovais, Tarybos Generalinio sekretoriato darbuotojai laikosi Europos Sąjungos pareigūnų tarnybos nuostatuose ir kitų tarnautojų įdarbinimo sąlygose, nustatytose Tarybos reglamente (EEB, Euratomas, EAPB) Nr. 259/68 (2), išdėstytų elgesio taisyklių ir standartų bei kitų atitinkamų Tarybos Generalinio sekretoriato vidaus taisyklių. Papildomus darbuotojams skirtus nurodymus, kurių gali prireikti siekiant įgyvendinti tas taisykles ir standartus, priima Tarybos Generalinis sekretorius, vadovaudamasis šiame sprendime išdėstytais principais.
            
            
               3.   Tarybos Generalinis sekretorius imasi priemonių didinti darbuotojų informuotumą apie ryšių su interesų grupių atstovais palaikymui taikomas taisykles.
            
         
         
            4 straipsnis
            Teminiai informaciniai susitikimai
            Interesų grupių atstovai dalyvauti jiems skirtuose teminiuose informaciniuose susitikimuose, kuriuos, kai tikslinga, ir pasitarus su Tarybai pirmininkaujančia valstybe nare, organizuoja Tarybos Generalinis sekretoriatas, gali tik su sąlyga, kad jie yra iš anksto įsiregistravę Skaidrumo registre.
         
         
            5 straipsnis
            Vieši renginiai
            Interesų grupių atstovai pagal savo profesinę kompetenciją kaip kalbėtojai dalyvauti viešuose renginiuose, kuriuos organizuoja Tarybos Generalinis sekretoriatas, gali tik su sąlyga, kad jie yra iš anksto įsiregistravę Skaidrumo registre.
         
         
            6 straipsnis
            Patekimas į Tarybos patalpas
            
               1.   Siekiant vykdyti 3, 4 ir 5 straipsniuose nurodytą veiklą, Tarybos Generalinis sekretoriatas suteikia interesų grupių atstovams vardinius leidimus, su kuriais galima laikinai patekti į Tarybos patalpas, su sąlyga, kad būtų iš anksto įsiregistruota Skaidrumo registre ir laikomasi Tarybos saugumo taisyklių. Interesų grupių atstovai nedalyvauja Tarybos arba jos parengiamųjų organų posėdžiuose, nebent leidimas dalyvauti jiems suteikiamas laikantis Tarybos sprendimo 2009/937/ES (3) (Tarybos darbo tvarkos taisyklių).
            
            
               2.   Tarybos Generalinis sekretoriatas nustato saugumo ir tapatybės nustatymo reikalavimus leidimams interesų grupių atstovams išduoti.
            
         
         
            7 straipsnis
            Galimybė susipažinti su dokumentais
            Galimybę interesų grupių atstovams susipažinti su dokumentais reglamentuoja Europos Parlamento ir Tarybos reglamentas (EB) Nr. 1049/2001 (4);
         
         
            8 straipsnis
            Įgyvendinimas
            Tarybos Generalinis sekretoriatas imasi būtinų priemonių šiam sprendimui įgyvendinti.
         
         
            9 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. gegužės 6 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  Europos Parlamento, Europos Sąjungos Tarybos ir Europos Komisijos tarpinstitucinis susitarimas dėl privalomo Skaidrumo registro (žr. šio Oficialiojo leidinio p. 1).
         
            (2)  OL L 56, 1968 3 4, p. 1.
         
            (3)  2009 m. gruodžio 1 d. Tarybos sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).
         
            (4)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).